
RAPORT DE SPECIALITATE
privind  aprobarea încheierii unui Protocol de colaborare între Municipiul Timișoara și  Agenția pentru Protecția Mediului Timiș în scopul inițierii, elaborării, punerii în aplicare operative și eficiente și monitorizării planului de acțiune pe termen scurt

Având în vedere Referatul de aprobare al proiectului de hotărâre al Primarului Municipiului Timișoara şi Proiectul de hotărâre privind aprobarea încheierii unui Protocol de colaborare între Municipiul Timișoara și  Agenția pentru Protecția Mediului Timiș  în scopul inițierii, elaborării, punerii în aplicare operative și eficiente și monitorizării planului de acțiune pe termen scurt.
Facem următoarele precizări:
Potrivit art.55, alin.1, 2 din Hotărârea Guvernului nr.257/2015 privind aprobarea Metodologiei de elaborare a planurilor de calitate a aerului, a planurilor de acțiune pe termen scurt și a planurilor de menținere a calității aerului în termen de 30 de zile de la intrarea în vigoare a prezentei metodologii, autoritatea publică teritorială pentru protecţia mediului întocmeşte protocoale de colaborare cu titularul/titularii de activitate responsabili pentru apariţia riscului de depăşire, pe de o parte, şi cu autorităţile şi instituţiile care au responsabilităţi în elaborarea şi monitorizarea planului de acţiune pe termen scurt, pe de altă parte. Protocolul cuprinde cel puţin următoarele elemente:

a)datele de identificare a părţilor;

b)obiectivele protocolului;

c)durata de valabilitate a protocolului;

d)autorităţile/instituţiile şi persoanele responsabile pentru aplicarea protocolului;

e)obligaţiile şi responsabilităţile specifice fiecăreia dintre părţi;

f)datele necesare a fi furnizate, formatul şi termenele de raportare şi modalitatea de transmitere;

g)graficul/planul de întâlniri periodice pentru evaluarea aplicării protocolului şi luarea măsurilor de optimizare;
h)procedura de revizuire sau completare a protocolului
De asemenea, potrivit art.59, alin.3 din actul normativ menționat mai sus ,autoritatea teritorială pentru protecţia mediului declanşează planul de acţiune pe termen scurt, prin informarea operatorului economic responsabil de depăşire şi a autorităţilor/instituţiilor publice care au semnat Protocolul de colaborare.
Planul de acțiune pe termen scurt, reprezintă setul de măsuri pe care titularul/titularii de activitate trebuie să le ia atunci când există riscul de depășire a pragurilor de alertă. În conformitate cu prevederile art.53, alin.1,2,3 din Legea nr.104/2011 privind calitatea aerului înconjurător, se defineşte riscul de depăşire a pragurilor de alertă ca fiind situaţia în care concentraţiile măsurate pentru 3 ore consecutiv sunt egale sau mai mari decât 90% din valoarea pragurilor de alertă corespunzătoare, prevăzute la lit. E din anexa nr. 3.
(2)În situaţia în care, într-o anumită zonă sau aglomerare, există riscul de depăşire a pragurilor de alertă, prevăzute la lit. E din anexa nr. 3, se întocmesc planuri de acţiune pe termen scurt care conţin măsurile ce trebuie luate pentru a reduce riscul sau durata depăşirii. 
(3)În cazul în care există riscul de depăşire a pragului de alertă pentru ozon, prevăzut la poziţia E.2 din anexa nr. 3, se întocmesc planuri de acţiune pe termen scurt numai atunci când se consideră că există un potenţial semnificativ de reducere a riscului, a duratei sau a severităţii depăşirii, luându-se în considerare condiţiile naţionale geografice, meteorologice şi economice. 

Potrivit prevederilor Legii nr.104/2011 privind calitatea aerului înconjurător, Planurile de acțiune pe termen scurt pot include măsuri referitoare la traficul rutier, lucrări de construcții, utilizare instalațiilor industriale sau a produselor industriale și încălzirea locuințelor. Aceste planuri pot conține și măsuri specifice vizând protecția copiilor și a altor grupuri sensibile ale populației. 
Conform art.52, alin.5,6 și art. 53, alin.1,2 din Hotărârea Guvernului nr.257/2015 privind aprobarea Metodologiei de elaborare a planurilor de calitate a aerului, a planurilor de acțiune pe termen scurt și a planurilor de menținere a calității aerului măsurile din planul de acţiune pe termen scurt se desfăşoară pe o perioadă de maximum 3 zile calendaristice. Planurile de acţiune pe termen scurt pot conţine, de la caz la caz, măsuri eficiente de control şi, unde este necesar, de suspendare a activităţilor care contribuie la riscul depăşirii valorilor-limită sau valorilor-ţintă ori pragurilor de alertă corespunzătoare, în condiţiile legii. Planul de acţiune pe termen scurt este iniţiat şi elaborat de către autoritatea publică teritorială pentru protecţia mediului, iar  conducătorul autorităţii publice teritoriale pentru protecţia mediului numeşte o persoană cu putere de decizie, care preia în cazul indisponibilităţii sale responsabilitatea privind coordonarea, iniţierea, elaborarea şi monitorizarea planului de acţiune pe termen scurt.


În concluzie, pentru implementarea Hotărârii Guvernului nr.257/2015 privind aprobarea Metodologiei de elaborare a planurilor de calitate a aerului, a planurilor de acțiune pe termen scurt și a planurilor de menținere a calității aerului, propunem încheierea unui Protocol de colaborare cu Agenția pentru Protecția Mediului Timiș, în conformitate cu prevederile legale mai sus enunțate.

Având în vedere prevederile legale expuse în prezentul raport, apreciem că proiectul de hotărâre privind  aprobarea încheierii unui Protocol de colaborare între Municipiul Timișoara și Agenția pentru Protecția Mediului Timiș în scopul inițierii, elaborării, punerii în aplicare operative și eficiente și monitorizării planului de acțiune pe termen scurt, îndeplineşte condiţiile pentru a fi supus dezbaterii şi aprobării plenului consiliului local.

